

**MESTNA OBČINA PTUJ**

**IZVEDBENI NAČRT**

**PARTICIPATIVNEGA PRORAČUNA**

**MESTNE OBČINE PTUJ**

Ptuj, december 2020

**KAJ JE PARTICIPATIVNI PRORAČUN?**

Participativni proračun je sistem razporejanja dela proračunskega denarja tako, da pri odločanju o njegovi porabi sodelujejo prebivalke in prebivalci občine, ki sami določijo, katere investicije so v skupnosti najnujnejše in kako želijo prispevati k izboljšanju kakovosti življenja v naši občini.

* **Prednosti participativnega proračuna**

Prebivalke in prebivalci občine imajo priložnost ne le sodelovati pri odločanju o tem, kateri projekti se bodo v ožji lokalni skupnosti, v kateri živijo, izvajali, temveč lahko tudi sami predlagajo projekte, ki bodo izboljševali življenjsko okolje.

**KOLIKO SREDSTEV BO NA VOLJO?**

V proračunu Mestne občine Ptuj za leto 2022 je za participativni proračun namenjenih 125.000,00 EUR. Sredstva iz participativnega proračuna so razdeljena med posamezna območja na podlagi razpršenosti prebivalstva in števila četrtnih skupnosti. V vsakem izmed štirih območjih in v skupni Mladi je namenjenih 25.000,00 EUR.

*Opomba: Za namen promocije in za materialne stroške (tisk obrazcev, glasovnic in povabila občanov in občank upravičenih za glasovanje) je potrebno zagotoviti dodatna sredstva v višini okrog 10.248,50 EUR. Na podlagi izkušenj drugih občin, znašajo materialni stroški na upravičenca 0,50 EUR (po podatkih Statističnega urada RS je živelo julija 2020 v MO Ptuj 20.497 občanov starejših od vključno 15 let).*

*Sredstva bomo zagotovili iz obstoječih proračunskih postavk, kjer so predvideni stroški za namen promocije.*

**OD PREDLOGA DO IZVEDBE**

**1. Predlog**

Občanke in občani projektne predloge oddajo na predvidenem obrazcu od 6. 4. 2021 do 7. 5. 2021 oziroma do 9. 5. 2021. Projektni predlogi morajo biti podani ob upoštevanju pogojev ter v roku.

**2. Delavnice za vprašanja**

V času od 6. do 20. 4. 2021 bodo za namen informiranja in v podporo razvoju projektnih predlogov na območju občine organizirane delavnice.

Na delavnicah bo prisotna županja in predstavniki občinske uprave.

**3. Pregled in presoja ter priprava seznama projektov**

Komisija za vodenje in izvedbo postopka participativnega proračuna bo v času od 10. do 31. 5. 2021 pregledala prejete predloge. Komisija bo v sodelovanju z občinsko upravo pripravila sezname izvedljivih projektov po posameznih območjih.

**4. Glasovanje**

Na sedežih četrtnih skupnosti bo v sredo 9. junija 2021 od 15. do 19. ure (predčasno glasovanje) in v nedeljo 13. junija 2021 od 8. do 12. ure izvedeno glasovanje, na katerem bodo občani odločali, katere projekte želijo prednostno izvesti v okviru razpoložljivih sredstev na posameznem območju.

**5. Potrditev izglasovanih projektov**

Izglasovani projekti bodo predlagani v potrditev Mestnemu svetu Mestne občine Ptuj in umeščeni v predlog proračuna za leto 2022.

Mestni svet MO Ptuj bo izglasovane projekte obravnaval na septembrski seji 2021.

**6. Izvedba in realizacija**

Izglasovane in potrjene investicijske projekte bo občinska uprava izvedla v proračunskem letu 2022.

Občinska uprava bo po potrditvi mestnega sveta začela s postopki izvedbe projektov (priprava projekta in dokumentacije, zbiranje ponudb …).

**POGOJI ZA POTRDITEV PROJEKTNIH PREDLOGOV**

Projektni predlog je upravičen za uvrstitev na glasovanje, če izpolnjuje naslednje pogoje:

1. Prispeva k uresničevanju javnega interesa na območju MO Ptuj.
2. Bo izveden na zemljiščih v lasti MO Ptuj.
3. Je skladen z zakonodajo in veljavnimi občinskimi akti.
4. Je takšen, da je izvedba v pristojnosti Mestne občine Ptuj.
5. Je namenjen splošni javni uporabi.
6. V zadnjih 5 letih ni bil sofinanciran s strani Mestne občine Ptuj.
7. Je finančno ovrednoten med 2.000 - 25.000 EUR z vključenim DDV.
8. Je izvedljiv v proračunskem obdobju 2022.
9. Je umeščen v enega od štirih območij občine opredeljenih za participativni proračun ali v skupino Mladi.

**PREDLOG območij:**

|  |  |
| --- | --- |
| OBMOČJE 1 (5824 prebivalcev) | OBMOČJE 2 (7403 prebivalcev) |
| ČS Ljudski vrt: 5824 | ČS Breg – Turnišče: 3720  ČS Center: 3683 |
| OBMOČJE 3 (6605 prebivalcev) | OBMOČJE 4 (4764 prebivalcev) |
| ČS Jezero: 1664  ČS Rogoznica: 4014  ČS Spuhlja: 927 | ČS Grajena: 2530  ČS Panorama: 2234 |
| Skupina - MLADI | |

*Opomba:*

*- Vsak občan ali občanka lahko poda predlog in glasuje za vsa štiri območja.*

*- V vsakem območju se smatrajo kot izglasovani projekti, ki so prejeli največ glasov do zapolnitve finančnega okvirja. Najprej se umesti med izglasovane projekt iz vsake četrtne skupnosti, ki je prejel največ glasov in ga je hkrati še mogoče umestiti v finančni okvir. Ko je izglasovan po en projekt za vsako četrtno skupnost ali pa v finančni okvir po tem ključu ni mogoče umestiti projekta, se do zapolnitve finančnega okvirja kot izglasovani smatrajo projekti, ki se še lahko umestijo v finančni okvir glede na število glasov.*

*- V kategoriji "Mladi" se kot izglasovani projekti smatrajo tisti, ki so prejeli največ glasov do porabe sredstev. V primeru, da finančni okvir po tem ključi ni v celoti zapolnjen se umestijo med izglasovane tudi projekti, ki so prejeli največ glasov in jih je hkrati možno umestiti v finančni okvir.*

**KDO LAHKO SODELUJE?**

Sodeluje lahko vsak prebivalec ali prebivalka s stalnim prebivališčem v Mestni občini Ptuj, ki je dopolnil/-a 15 let.

V skupini MLADI so predlagatelji lahko zgolj osebe v starosti med 15 in dopolnjenih 29 let starosti (do vključno zadnjega dneva pred 30. rojstnim dnem) s stalnim prebivališčem v Mestni občini Ptuj.

Dodatno merilo, vezano na predlagatelje:

Predlagatelj v projektnem predlogu, ki ga predlaga, ne sme nastopati kot izvajalec (ne kot fizična oseba, ne kot lastnik izvajalca, ne kot oseba, udeležena v poslovodstvu izvajalca).

**KAKO LAHKO SODELUJEM?**

Občani lahko sodelujejo bodisi kot predlagatelj bodisi kot glasovalec ali pa v obeh vlogah. Občani, ki želijo biti predlagatelji, svoj projektni predlog oddajo na predvidenem obrazcu, če pa želijo za določen predlog zgolj glasovati, svoj glas oddajo na predčasnem glasovanju ali na uradnem glasovanju na sedežu četrtne skupnosti.

**KAKO PRIPRAVIM SVOJ PROJEKTNI PREDLOG?**

Projektni predlogi morajo biti oddani na za to predvidenem obrazcu, ki ga lahko dobite v sprejemni pisarni mestne občine, na spletni strani mestne občine ali na sedežu vaše četrtne skupnosti.

* **Navodila:**

V okenca pod zavihek Predlagatelj/-i vnesite zahtevane podatke: ime in priimek, naslov stalnega prebivališča, datum rojstva in kontakt (e-pošta in telefon). Pod zavihek Območje izvedbe projekta označite območje, na katerega se nanaša vaš projektni predlog. Označite lahko le eno območje. Pod Naslov projektnega predloga napišite ime projekta, ki ga predlagate (npr. Obnova igral). Ime naj bo kratko in naj odraža bistvo predloga. Pri zavihku Kratko – opis projektnega predloga, na kratko opišite predlog projekta. Opis bo služil pri objavi na glasovnici. V zavihku Opis projektnega predloga čim bolj jasno in razumljivo opišite predlog ob pomoči naslednjih vprašanj: Kaj konkretno predlagate? Katero temo, težavo oz. izziv naslavlja pobuda? Kje konkretno naj bi se projekt izvajal? Kako naj bi se projekt izvedel? Kaj bi se po izvedbi projekta spremenilo? V okencu pod zavihek Približno finančno ovrednotenje projektnega predloga navedite predviden znesek za realizacijo projekta in višino posameznih postavk.

Predlagatelji lahko na posameznem obrazcu za oddajo projektnega predloga predlagajo le en projekt.

Predlagatelj obrazec za oddajo projektnega predloga lastnoročno podpiše. V primeru oddaje preko elektronske pošte veljavnost obrazca ni pogojena s (elektronskim) podpisom.

**KAM ODDAM SVOJ PROJEKTNI PREDLOG?**

Projektni predlogi morajo na za to predvidenem obrazcu:

* prispeti do 9. 5. 2021 do polnoči po elektronski pošti na naslov obcina.ptuj@ptuj.si,
* ali do 7. 5. 2021 biti oddani na pošti in poslani na naslov Mestna občina Ptuj, Mestni trg 1, 2250 Ptuj.

**GLASOVANJE**

Glasovanje o pobudah bo potekalo v sredo 9. junija 2021 od 15. do 19. ure (predčasno glasovanje) in v nedeljo 13. junija 2021 od 8. do 12. ure v vsaki četrtni skupnosti.

* **Kako glasujem?**

Glasujete tako, da med predlaganimi pobudami izberete tri najboljše. Najboljši podelite tri točke, drugi najboljši dve točki in tretji najboljši eno točko. Svojo izbiro označite tako, da zaporedne številke pobud s številko in besedo vpišete na tri za to pripravljena mesta.

Glasovnice, na katerih bodo glasovi oddani za manj ali več kot 3 pobude, bodo neveljavne. Prav tako bodo neveljavne glasovnice, na katerih bo izpisana zaporedna številka pobude, ki ne obstaja.

**DELAVNICE – ZA VPRAŠANJA OBČANOV**

V podporo razvoju projektnih predlogov bodo na območju občine organizirane delavnice, na katerih bo predstavljen koncept participativnega proračuna in način sodelovanja, mogoče pa bo oblikovati tudi osnutke pobud, ki jih bodo občanke in občani želeli predlagati. Del časa na delavnici bo namenjen tudi skupinski razpravi o potrebah in dvigu kakovosti življenja na posameznem območju. Na delavnicah bo praviloma prisotna tudi županja in predstavniki občinske uprave.

|  |  |
| --- | --- |
| **OBMOČJE** | **ČAS IZVEDBE** |
| Območje 1: | 6. april 2021 od 19.00 do 20.30 |
| Območje 2: | 8. april 2021 od 19.00 do 20.30 |
| Območje 3: | 13. april 2021 od 19.00 do 20.30 |
| Območje 4: | 15. april 2021 od 19.00 do 20.30 |
| Skupina: MLADI | 20. april 2021 od 18.00 do 20.30 |

**ČASOVNICA:**

* Januar 2021 – osnutek izvedbe participativnega proračuna v MO Ptuj se obravnava na delovnem sestanku županje s predstavniki svetniških skupin.
* Februar 2021 – predlog izvedbe participativnega proračuna v MO Ptuj se poda v potrditev na sejo mestnega sveta MO Ptuj.
* Marec 2021 – promocija projekta med občani in občankami (Ptujčan, spletna stran, družabna omrežja, letak …).
* 6. - 20. 4. 2021 – izvedba delavnic.
* 6. 4. - 9. 5. 2021 - podajanje predlogov projektov.
* 10. - 31. 5. 2021 - komisija pregleda prejete predloge in s pomočjo občinske uprave pripravi sezname izvedljivih projektov po posameznih območjih.
* 9. 6. 2021 (predčasno glasovanje) in 13. 6. 2021 (glasovanje v vsaki četrtni skupnosti).
* September 2021 - izglasovani projekti bodo predlagani v potrditev mestnemu svetu za proračunsko leto 2022.
* September 2021 – občinska uprava prične s postopki izvedbe potrjenih projektov.